b'\n_START_ARTICLE_\nLauri V\xc3\xa4insalu\n_START_SECTION_\nEluk\xc3\xa4ik ja sportlaskarj\xc3\xa4\xc3\xa4r\n_START_PARAGRAPH_\nLauri V\xc3\xa4insalu alustas kooliteed Tallinna 2. Keskkoolis 1995 (Tallinna Reaalkoolis), Pirita Majandusg\xc3\xbcmnaasiumi l\xc3\xb5petas 2007. aastal. Purjetamise k\xc3\xb5rvalt l\xc3\xb5petas 2011. aastal Tallinna \xc3\x9clikooli rekreatsioonikorralduse erialal._NEWLINE_Purjetamistreeninguid alustas V\xc3\xa4insalu 1997. aastal vastloodud Rein Ottosoni Purjespordikoolis, treeneriks Rein Ottoson ja esimeseks purjeklassiks Optimist. J\xc3\xa4rgnes purjeklass Zoom8, kus v\xc3\xb5istles nii Eesti ja ka rahvusvahelistel regattidel._NEWLINE_2002. aastal siirdus ta purjeklassi Laser Radial, kus tuli esimene medal Eesti meistriv\xc3\xb5istlustelt. Laser Radiali klassis v\xc3\xb5istles kuni 2005. aasta l\xc3\xb5puni, selle perioodi parim rahvusvaheline tulemus p\xc3\xa4rineb maailmameistriv\xc3\xb5istlustelt Brasiiliast 2005. aasta detsembris, kus saavutas 35. koha._NEWLINE_Alates 2006. aastast treenis ja v\xc3\xb5istles ol\xc3\xbcmpiaklassis Laser Standard, kus saavutas Eestis auhinnalisi kohti, sh sai Eesti meistriv\xc3\xb5istluste pronksmedali 2007. aastal t\xc3\xa4iskasvanute arvestuses ja kuldmedali juunioride klassis. Lauri V\xc3\xa4insalu parim rahvusvaheline tulemus 2006. aastal oli juunioride MM-i 23. koht._NEWLINE_Alates 2008. aastast purjetab ol\xc3\xbcmpiaklassis Finn. Ta v\xc3\xb5itis Eesti karika ja juhtis Eesti edetabelit 2008 klassis Finn. 2009. aastal oli ta Eesti edetabelis ja Eesti karika arvestuses Deniss Karpaki j\xc3\xa4rel teine. Eesti meistriv\xc3\xb5istlustel saavutas Deniss Karpaki j\xc3\xa4rel teise koha. Rahvusvahelistel regattidel oli 2009. aastal edukas, kui saavutas Varnas Bulgaarias Euroopa meistriv\xc3\xb5istlustel juunioride arvestuses 4. koha ja t\xc3\xa4iskasvanute seas 29. koha._NEWLINE_Juunioride maailmameistriv\xc3\xb5istlustel Ungaris saavutas 16. koha ja oma esimestel maailmameistriv\xc3\xb5istlustel t\xc3\xa4iskasvanute arvestuses Kopenhaagenis Taanis fini\xc5\xa1eeris 87 v\xc3\xb5istleja hulgas 55. kohal. Aasta kokkuv\xc3\xb5ttes saavutas Lauri V\xc3\xa4insalu Eesti karikasarjas teise koha ning l\xc3\xb5petas aasta maailma edetabelis (ISAF World Ranking) 69. kohal 300 seas._NEWLINE_2010. aastal osales Lauri Miamis MK etapil, kus saavutas 19. koha ja teenis oma esimesed MK punktid._NEWLINE_MM-il (Finn Gold Cup) San Franciscos USA-s saavutas Lauri 46. koha. P\xc3\xa4rast kahte esimest s\xc3\xb5itu Lauri haigestus, kuid sellest hoolimata oli edasiminek eelmise aastaga v\xc3\xb5rreldes pea k\xc3\xbcmme kohta. Aasta kokkuv\xc3\xb5ttes t\xc3\xb5usis Lauri V\xc3\xa4insalu maailma edetabelis 33 kohta ja platseerus 36. kohale._NEWLINE_2011. aasta algas MK-etapil Miamis, kus ta saavutas 18. koha ja teenis 3 maailma karikasarja punkti. Euroopa meistriv\xc3\xb5istlustel Helsingis saavutas ta 26. koha, kasutades laenatud masti, kuna tema paadi mast purunes vahetult enne v\xc3\xb5istlusi. Detsembris v\xc3\xb5istles Lauri V\xc3\xa4insalu maailmameistriv\xc3\xb5istlustel Austraalias Perthis, kus tuli 80 v\xc3\xb5istleja hulgas 39. kohale, j\xc3\xa4\xc3\xa4des kuldlaevastikust napilt v\xc3\xa4lja. Ol\xc3\xbcmpianorm j\xc3\xa4i t\xc3\xa4itmata, kuid edasiminek v\xc3\xb5rreldes eelmise aasta MM-iga oli seitse kohta. V\xc3\xb5imalus normi t\xc3\xa4ita oli veel 2012. aasta mais toimunud maailmameistriv\xc3\xb5istlustel Inglismaal Falmouthis._NEWLINE_2012. aasta algas jaanuaris treeninglaagriga USA-s Miamis ja sellele j\xc3\xa4rgnes MK-etapp samas kohas. Lauri V\xc3\xa4insalu saavutas karj\xc3\xa4\xc3\xa4ri parima koha, olles kaheksas. Kuid l\xc3\xb5ppes v\xc3\xb5istlus p\xc3\xb5lvevigastusega medalis\xc3\xb5idus liidrikohalt haiglasse, kus talle tehti meniskioperatsioon, mille t\xc3\xb5ttu kogu j\xc3\xa4rgnev 2012. aasta hooaeg luhtus. Ainuke korraliku tulemusega, kuid veel pooltervena tehtud regatt oli Kieli regatt, kus ta saavutas 13. koha. Vahele j\xc3\xa4id nii MM kui ka EM._NEWLINE_2013. aasta algas sarnaselt Miami treeningulaagris jaanuari alguses. Esimene v\xc3\xb5istlus peaaegu terve jalaga oli Miami MK-etapp. Lauri saavutas karj\xc3\xa4\xc3\xa4ri parima tulemuse \xe2\x80\x93 neljanda koha, kusjuures medalis\xc3\xb5idus teise koha. J\xc3\xa4rgnes edukas v\xc3\xb5istlus Fort Lauderdalis, kus saavutas kolmanda koha. J\xc3\xa4rgnesid edukad MK etapid Euroopas Palma de Mallorcal Hispaanias ja Hyeresis Prantsusmaal. Vormit\xc3\xb5usu n\xc3\xa4itas ta ka EUROSAF-i karikav\xc3\xb5istlustel Itaalias, kus ta saavutas 16. koha, ja Kieli regatil Saksamaal 8. kohaga. Juunis 2013 t\xc3\xb5usis Lauri V\xc3\xa4insalu karj\xc3\xa4\xc3\xa4ri parimale kohale maailma edetabelis, olles seal viies. Suvel Warnem\xc3\xbcndes Saksamaal toimunud Euroopa meistriv\xc3\xb5istlustel saavutas Lauri 21. koha ning Augustis Tallinnas toimunud Finn Gold Cupil (MMil) saavutas 17. koha.'